SIS มั่นใจรายได้ปี 64 โตรับ “โควิด” หนุนดีมานด์ IT รับนิวนอร์มอล
SIS มั่นใจรายได้ปี 64 โตรับ “โควิด” หนุนดีมานด์ IT รับนิวนอร์มอล
23 ธ.ค. 2563

นายสมชัย สิทธิชัยศรีชาติ กรรมการผู้จัดการ บมจ.เอสไอเอส ดิสทูบิวชั่น (SIS) เปิดเผยว่า ทิศทางผลประกอบการในปี 64 ยังเติบโตได้อย่างต่อเนื่องจากปี 63 โดยได้รับปัจจัยหนุนจากความต้องการสินค้าไอทีปรับตัวดีขึ้นอย่างต่อเนื่อง โดยเฉพาะอุปกรณ์เสริมที่เกี่ยวเนื่องกับการประชุม (E-meeting) เช่น ลำโพง, กล้อง, ไมโครโฟน ขยับสูงขึ้นอย่างชัดเจน สอดคล้องกับการทำงานที่บ้าน (Work from Home) เพื่อป้องกันความเสี่ยงจากการแพร่กระจายของไวรัสโควิด-19
นอกจากนี้ จากสถานการณ์โควิด-19 ในปัจจุบันยังเป็นปัจจัยผลักดันเร่งให้ปรับการทำงานมาใช้เทคโนโลยีมากขึ้น เช่น การประชุม ซึ่งบริษัทได้รับงานในการเข้าไปติดตั้งระบบการประชุมออนไลน์ให้มีความเสถียรและใช้งานได้สะดวกมากขึ้น สอดคล้องกับแนวโน้มเทคโนโลยีที่จะพัฒนาอย่างต่อเนื่อง โดยเฉพาะส่วนสำคัญการเชื่อมต่อ 5G ในการให้บริการ Internet of Things (IoT) ภายใน smart environment ที่ยังช่วยสนับสนุนให้ต้นทุนการใช้บริการระบบ 5G ลดลงอย่างมาก
ประกอบกับ จากความไม่แน่นอนของการระบาดไวรัสโควิด-19 ทำให้คาดว่าในปี 64 บริษัทจะสามารถจำหน่ายเครื่องสแกนอุณภูมิได้เพิ่มมากขึ้น ซึ่งในปัจจุบันบริษัทมีผลิตภัณฑ์ดังกล่าวหลากหลายระดับราคาสามารถรองรับทั้งในองค์ขนาดใหญ่ เช่น โรงพยาบาล และโรงเรียน และองค์กรขนาดเล็กได้ อีกทั้งการเปิดแผนกใหม่ ในการเข้ามาดูแลในเรื่องของออนไลน์ คือการเข้ามาทำระบบการซื้อขายออนไลน์ให้แก่ลูกค้าทั้งขนาดใหญ่ ขนาดเล็ก ทางบริษัทจะจัดการให้ครบวงจรรวมไปถึงการสต็อคสินค้าและการจัดส่งสินค้าด้วย ซึ่งปัจจัยที่กล่าวไปข้างต้นนี้ ล้วนเป็นปัจจัยที่จะช่วยผลักดันธุรกิจให้เติบโตต่อเนื่องได้ในระยะยาว
พร้อมกันนี้ จากการการเพิ่มบริการใหม่ เช่น โครงการเช่าซื้อ และเช่าใช้ Data Center and Cloud Service ในช่วงที่ผ่านมา ส่งผลให้ในปัจจุบันบริษัทมีฐานลูกค้าที่ใช้บริการแล้วกว่า 297 ราย จากจำนวนลูค้าบริษัทที่มีทั้งสิ้นมากกว่า 7,000 ราย โดยมองว่าในส่วนของธุรกิจนี้ยังมีโอกาสในการขยายการให้บริการได้อีกมาก ขณะเดียวกันบริษัทคาดว่าในปี 64 จะเห็นยอดขายสินค้าและให้บริการเกี่ยวกับ Cybersecurity เพิ่มมากขึ้นภายหลังที่มีการบังคับใช้ พ.ร.บ.รักษาความมั่นคงปลอดภัยไซเบอร์ พ.ศ.2562